Helenismos en aragonés

Os **[[helenismo (lingüistica)|helenismos]] en [[idioma aragonés|aragonés]]** pueden venir por a vía d'o latín clasico, d'o latín eclesiastico, d'o griego bizantín (arribaus tamién en o catalán un poquet antes u a lo mesmo tiempo), u de l'arabe, pero tamién a traviés d'o lexico cientifico y filosofico d'a ciencia moderna.

### Helenismos transmesos a traviés d'o latín clasico

En latín bi ha helenismos de conceptos concretos y cercanos a la economía y treballo tradicional, talment son mes antigos que os helenismos de conceptos abstractos. Estos ampres se convertioron en part normal d'o lexico latín y fuoron transmesos a las luengas romances por a vía patrimonial, de fueras de bel caso en o que se trasmitió como semicultismo.

Distribuitos por campos lexicos: fitonimia, zoonimia, cheografía fisica, meteorolochía, construcción, materials, costumbres, trastes y navegación.

#### Fitonimia
 
Son denominacions de plantas: 
**[[Almendra (fruito)|Almendra]]*: yera en aragonés medieval *almendola*, que se remonta a una forma sufixada con -ulo d'o latín *AMYGDALA*: *AMIDDULA*. A palabra latina *AMYGDALA* ye l'adaptación d'o griego ἀμυγδάλη (*amygdálê*). 
**[[Bleto]]*: deriva d'o latín *BLITUM*, que ye l'adaptación d'o griego βλίτος (*blítos*).
**[[Balsamo]]*: deriva d'o griego βάλσαμον (*balsamon*), que yera como diciban a l'árbol *[[Commiphora opobalsamum]]*, con resina aromatica. A palabra griega antiga ye d'orichen semitico que significa "aceite d'o sinyor" y tiene un cognato en hebreu con a radiz *[[baal]]*.
**[[Cannabis sativa|Canyemo]]* / *[[Cannabis sativa|canyimo]]*: deriva d'o acusativo latín *CANNABEM* de *CANNABIS*, adaptación d'o griego κάνναβις (*kánnabis*), de posible orichen escita u tracio.
**[[Ziziphus jujuba|Chinchol]]*: deriva d'o latín vulgar **ZIZŬLU* u **DJINZŬLU*, variants d'o latín *ZIZĬPHUM*, que ye l'adaptación d'o griego *ZÍZYPHON*.
**[[Artemisia absinthium|Ixenzo]]* / *[[Artemisia absinthium|xenzo]]*: deriva d'o latín *ABSINTHIUM*, adaptación d'o griego ἀψίνθιον (*apsínthion*).
**[[Mentha|Menta]]*: deriva d'o latín *MENTA* u *MINTA*, adaptacions d'o griego μίνθη (*mínthē*).
**[[Origanum|Oregano]]*: deriva d'o acusativo latín *ORIGANUM* de *ORIGANUS*, adaptación d'o griego ὀρῑ́γᾰνος (*orī́ganos*).
**[[Tallo (botanica)|Tallo]]*: deriva de lo latín *THALLUS*, amprau de lo griego θαλλός, *thallos* ("branca").
**[[Thymus|Tremonciello]]*: forma sufixada que deriva d'o latín *THYMUS*, adaptación latina d'o griego θύμος (*thúmos*). S'ha proposau una etimolochía a partir de **THYMONICELLU*, con diminutivo *[[sufixo -iello|-ELLU]]* seguindo a *THYMUS*. Manimenos a existencia d'una forma paralela *(es)tremoncell* en catalán ribagorzano fa que siga posible un atra interpretación: as formas aragonesa y catalano-ribagorzana serían formas con diminutivos *[[sufixo -iello|-iello]]* y *-él* anyadius a la palabra catalana occidental *timó*, tamién derivada de *THYMUS* pero con sufixo -ó.
**[[Aconitum|Tuera]]* / *[[Aconitum|tuara]]*: proviene de lo griego φθορά (phthorá), adaptau en latín como *PHTHŎRA* y documentau  ya en mozarabe como *ṭūrah* u *ṭuwarah*.

#### Zoonimia

En a zoonimia aragonesa bi ha nombres d'orichen griego, manimenos a vegadas son denominacions d'animals que no se troban en Aragón, que son conoixius por o comercio u por os medios de comunicación antigos, y que corresponden a las mesmas d'atras iberorromanicas. Son denominacions d'animals d'orichen helenico:
**[[Calandra]]* / *[[calandria]]*: deriva d'o latín *CALANDRA*, adaptación d'o griego κάλανδρα (*kalandra*). 
**[[Conger conger|Congrio]]*: deriva d'o latín *CONGER*, adaptación d'o griego γόγγρος (*gongros*). Este peix anguiliforme yera un d'os principals peixes consumius en Aragón en o sieglo XV, estando fundamental en cuaresma chunto con a sardina y o luz.
**[[Panthera leo|Leon]]* deriva d'o latín *LEŌNEM*, acusativo de *LEŌ*, que deriva d'o griego antigo λέων.
**[[Purpura]]* / *[[porpra]]*: deriva d'o latín *PURPURA*, adaptación d'o griego πορφύρα (*porphýra*). En griego y latín designa tanto os gasteropodos muricidos *[[Hexaplex trunculus]]* y *[[Bolinus brandaris]]* como a color purpura que se'n obtiene, que ye significau que gosa tener a palabra en as luengas romances.
**[[Somero]]*: deriva d'o baixo latín *SAGMARIUS* ("acembla", "bestia de carga"), forma sufixada con *-ARIUS* de *SAGMA* amprau d'o griego σάγμα (*ságma*), que significa baste.
**[[Sepia]]* deriva d'una forma cuasi homofona en latín que representa l'adaptación d'o griego antigo σηπία.
**[[Tigre]]* deriva d'o latín *TIGREM*, acusativo de *TĪGRIS*, que deriva d'o griego antigo τίγρις. En griego antigo ye un persismo.

#### Cheografía fisica

Son palabras relacionadas con a cheografía fisica: 
**[[Greda]]*: deriva de *CRETA*, adaptación d'o griego κρήτη (*krḗtē*).
**[[Cima]]*: deriva de *CYMA*, adaptación d'o griego κῦμα (*kûma*).
**[[Espluga]]*: deriva de *SPĒLUNCA*, adaptación d'o griego σπῆλυγξ (*spễlugx*). Son palabras relacionadas etimolochicament con o prefixo culto *[[prefixo espeleo|espeleo-]]* visible en *[[espeleolochía]]* y *[[espeleotema]]*.
**[[Pueyo]]*: deriva de *PODIUM*, adaptación d'o griego πόδιον (*podion*), relacionau con *PODOS*, "piet"). En latín clasico *PODIUM* teneba lo significau de plataforma alta, sobre tot en un anfiteatro. En lo sieglo V ya se documenta un significau topografico de *PODIUM* en la obra de Paladio, y ye un significau que conservan las luengas romances occidentals dende Italia dica Aragón, y en la baixa Edat Meya dica Navarra y La Rioja.
**[[Yermo]]*: deriva de *EREMU*, adaptación d'o griego ἔρημος (*erêmos*).

#### Meteorolochía

**[[Calma]]*: deriva d'o latín tardano *CAUMA*, adaptación d'o griego καῦμα (*kaûma*), "cremadura". Bel autor considera que esta palabra ha plegau a las luengas iberorromanicas a traviés de l'italiano.
**[[Lampado]]*: deriva d'o latín *LAMPAS*, adaptación d'o griego λαμπάς (*lampás*).
**[[Orache]]*: deriva d'o latín *AURATICUM*, forma sufixada de *AURA* ("viento", "brisa"), adaptación d'o griego αὔρα (*aúra*).

#### Construcción y materials

**[[Banyo]]* deriva d'o latín *BALNEUM*, adaptación d'o griego βαλανεῖον (*balaneîon*).
**[[Bodega]]* deriva d'o latín *APOTHECA*, adaptación d'o griego antigo ἀποθήκη (*apothếkê*). A forma itacista *APOTHIKI* d'o griego bizantín orichinó dende a baixa Edat Meya en aragonés as palabras *[[apotica]]*, *[[botiga]]*, y *[[apoticario]]*, con paralelos en as atras luengas romances occidentals. 
**[[Calso]]* deriva d'o latín *CALCEM*, acusativo de *CALX*, *CALCIS*, adaptación d'o griego antigo χάλιξ (*khálix*).
**[[Cambra]]* deriva d'o latín *CAMĔRA*, adaptación d'o griego καμάρα (*kamára*).
**[[Cheso (mineral)|Cheso]]* deriva d'o latín *GYPSUM*, adaptación d'o griego γύψος (*gýpsos*).
**[[Piedra]]* deriva d'o latín *PĔTRA*, adaptación d'o griego πέτρα (*petra*), que substituyó a palabra latina *LAPIS* en latín popular.
**[[Plaza]]* deriva d'o latín *PLATEA*, adaptación d'o griego πλατεία (*plateia*), carrera luenga.
**[[Márbol]]* deriva d'o latín *MARMOR*, adaptación d'o griego μάρμαρος (*mármaros*).
**[[Torre]]* deriva d'o latín *TURRĪM*, acusativo de *TURRIS*, adaptación d'o griego τύρρις (*túrris*).

#### Instrumental, ferramientas, obchectos, trastes

Son palabras relacionadas con obchetos, ferramientas y trastes:
**[[Bastes]]*: deriva d'o latín popular **BASTUM* ("o que porta"), substantivo verbal de **BASTARE* ("portar"), amprau d'o griego antigo βαστάζειν, *bastazein* (« portar un fardo, una carga »).
**[[Cuerda]]*: deriva d'o latín *corda* u *chorda*, adaptación d'o griego χορδή (*khordê*).
**[[Cullara]]*: d'o latín *COCHLEARIUM*, forma sufixada con *[[sufixo -ario|-ARIUM]]* de *COCHLEA*, adaptación d'o griego κοχλίας (*kokhlías*).
**[[Espada]]* / *[[espata]]*: deriva d'o latín *ESPATHA*, adapación d'o griego σπάθη (*spáthê*). A traviés da forma sufixada con *[[sufixo -ulo|-ULU]]* *ESPATHULA* apareixió *[[espalda]]*.
**[[Estopa]]*: d'o latín *STUPPA*, adaptación d'o griego στύππη, (*stúppê*).

#### Recipients

**[[Ampolla]]* /*[[ambolla]]*: deriva d'o latín *AMPULLA*, forma sufixada con *[[sufixo -ulo|-ULA]]* de *AMPORA* adaptación alternativa a *AMPHORA* d'o griego ἀμφορεύς, (*amphoreús*).
**[[Bambolla]]*: s'ha quiesto interpreta tamién a partir d'o latín *AMPULLA* pero ye menos claro, 
**[[Cantaro]]* / *[[Cantre]]*: deriva d'o latín *CANTHARUS*, adaptación d'o griego κάνθαρος (*kántharos*).
**[[Cesta]]*: deriva d'o latín *CISTA*, adaptación d'o griego κίστη (*kistê*). 
**[[Cuevano]]* / *[[covano]]*: deriva d'o latín *COPHINUS*, adaptación d'o griego κόφινος (*cóphinos*).
**[[Espuertas]]* (substantivo incontable en *pluralia tantum*): deriva d'o latín *SPORTA*, provinient d'o griego antigo σπυρίδα, (acusativo de σπυρίς), a traviés d'o etrusco.
**[[Saco]]*: deriva d'o latín *SACCUS*, adaptación d'o griego σάκκος (*sakkos*), cognato de *SAGUM* ("sayo").

#### Navegación
 
**[[Ancora]]*: deriva de lo latín *ANCŎRA*, adaptación de lo griego ἄγκυρα (*ankura*).
**[[Estol]]*: deriva de lo latín *STOLUS*, adaptación de lo griego στόλος (*stólos*).
**[[Gubierno|Gubernar]]*: deriva de lo latín *GŬBERNARE* ("pilotar una embarcación"), adaptación de lo verbo griego κυβερνάω (*kybernáô*).
**[[Gubernador]]*: deriva de lo latín *GUBERNATOR* (timonero), adaptación de lo griego κυβερνήτης (*kyvernítis*).
**[[Gubierno]]*: derivau d'un substantivo postverbal de *GŬBERNARE* u de *gobernar*. Lo significau nautico sinonimo de timón s'emplegaba en la baixa Edat Meya en la Ribera d'Ebro, pero en las parlas alto-aragonesas actuals no se conserva actualment este significau y se refiere a la chestión de la casa y los animals u tamién a un significau politico u institucional. En bella parla alto-aragonesa se pronuncia con *u* (*[[gubierno]]*), pero no s'ha de considerar un herencio de la pronunciación Ŭ en latín clasico, que ya s'heba convertiu en *o* en lo sistema vocalico latín vulgar. La pronunciación en *u* podría representar una influencia fonetica de lo francés *gouvernement* u de l'occitán *govèrn* [gu'βɛr], que son luengas a on que l'aparición de lo fonema representau por la letra *ü* fizo que la *o* de lo latín vulgar tornás a convertir-se en *u*.

#### Instrumentos musicals

Los nombres griegos de los instrumentos musicals que conoixioron los romanos persisten en campos lexicos diferents.
**[[Cimbal]]*: deriva de lo latín *CYMBĂLUM* y de lo griego *κύμβαλον*.
**[[Cinfonia]]*: ye un aparato pa armar ballestas, pero no ye documentau que en aragonés teruelano de lo sieglo XV. deriva de *SYMPHONIA*.
**[[Citola (instrumento musical)|Citola]]*: deriva de *CĬTHĂRA* y s'ha convertiu tamién en la denominación d'una part de lo molín.
**[[Cuerda]]*: deriva d'o latín *corda* u *chorda*, adaptación d'o griego χορδή (*khordê*), que significa "bodiellos", "cuerda de estentinos" u "cuerda d'un estrumento de musica como una lira, que se feba con estentinos".
**[[Sanfoina]]*: deriva de *SYMPHONIA*.

#### Cultura y refinamiento

Bi ha helenismos en latín que fan referencia a actividaz de cultura de mayor refinamiento que a latina primitiva, y podioron haber entrau en tiempos d'a conquiesta romana de Grecia:
*Conceptos chenerals y actividaz d'o esprito: *IDEA* da "ideya", *PHANTASIA* da "fantasía", *PHILOSOPHIA* de "filosofía", *MUSICA* da "musica", *POESIS* da "poesía", *MATHEMATICA* da "matematica".
*Tecnicismos literarios: *TRAGOEDIA* dio *[[trachedia]]*, *COMOEDIA* dio "comedia", *[[escena|SCAENA]]* dio *[[escena]]*, *RHYTMUS* da "ritmo", *ODE*, *RHETOR*.
*Danza y deporte: *CHORUS* (que tamién se considera propio d'o latín eclesiastico) da "coro".
*Amostranza y educación: *[[escuela|SCHOLA]]* de "escuela".

#### Palabras gramaticals
Bi ha helenismos que entroron en o latín en o Baixo Imperio:
*Preposición *cata*, orichen d'a preposición romance "cada".
*Sufixo verbal *-icein*, adaptau en latín tardano como *–izare*, *-idiare*, a primera mes culta, orichinó verbos como *autorizar*, *realizar*, a segunda mes popular, dió os verbos frecuentativos remataus en *–eyar*, (*navateyar*) y dimpués en -iar (*recatiar*).
*L'adchectivo *macarios* a traviés d'o vocativo *macarie* dió l'antiga conchunción aragonesa *maguer* ("encara que").

#### Adaptación fonetica en latín
En latín os primers helenismos, mes populars fuoron adaptaus a la oyida y los sonius estranios que no existiban en latín fuoron cambiaus por o fonema mes pareixiu: 
*A *u* yera pareixida a la *u* francesa, pero en latín pasó ta /u/ velar.
*As aspiradas φ, θ y χ se convertioron en P, T y K: asinas tenemos *minta*, (d'on bien "menta") y *[[porpra]]*.

A sobén en latín arcaico y dimpués en o vulgar a oclusiva xorda *K* se converte en *g*, en cuenta de *c*, a correspondient latina: y d'esta traza tenemos *GUBERNARE*, que en aragonés da "gobernar" u "gubernar".

Cuan s'intensificó a helenización cultural d'as clases cultas romanas, a chent de cultura prebaba de reproducir con mes fidelidat a pronunciación griega: 
*A *u* se trascribiba *y* y li dioron una pronunciación como a *u* francesa.
*As aspiradas φ, θ y χ se representoron *ph*, *th*, *[[ch]]*, esto se cheneralizó en o periodo clasico y s'estendilló a lo latín vulgar.

Pero en a boca d'o pueblo a y se pronunció como *i*, a *ph* como *f*, *th* y *ch* como *t* y *c* y d'esta traza:
*κόφινος > *COPHINUS* > cuevano.
*ὀρφανός > *ORPHANUS* > uerfano.
*κῦμα > *CYMA* > *cima* > cima.
*γύψος > *GYPSUM* > gipsum > cheso.

Os helenismos mes recients presos por o latín amuestran os cambios foneticos d'o griego moderno: a ή que en griego clasico equivaleba a *e*, se zarró en *i* (itacismo): y d'astí tenemos a evolución de ἀποθήκη que dió "botiga" en cuenta de *bodega* que ye como se plegó en castellano a traviés d**apotheca'', helenismo mes antigo derivau d'a mesma radiz.

As oclusivas xordas -p- -t- -k- se sonorizoron dimpués de nasal, ''kamph'' dió en latín ''campa'' y tamién ''camba''/''gamba'', palabras vulgars d'as que deriban l'aragonés "[[gamba]]" y lo francés ''jambe''.

=== Helenismos transmesos a traviés d'o latín eclesiastico ===


A [[cristianización de l'Imperio Romano]] encomenzó en a part oriental y estió mes intensa en o que dimpués sería l'[[Imperio Romano d'Orient]] y [[Imperio Bizantín]]. En l'[[Imperio Romano d'Orient]] a cristianización introdució uns termins griegos que dimpués permaneixerían en o [[latín eclesiastico]]. As palabras griegas d'o latín eclesiastico s'han transmeso en forma de [[cultismos en aragonés|cultismo]]s y [[semicultismos en aragonés|semicultismo]]s. Palabras d'este estrato que a traviés d'o latín eclesiastico arriboron en l'aragonés y son presents en [[aragonés medieval|textos medievals aragoneses]] u en as [[parlas altoaragonesas]] actuals son: 
*''[[Abiso]]''/''[[Abismo]]''
*''[[Almosna]]''.
*''[[Apóstol]]''.
*''[[Baptismo]]''.
*''[[Biblia]]''.
*''Blasfemar''.
*''[[Blasfemia]]''.
*''[[Canonche]]'' (helenismo arribau en l'aragonés a traviés de l'[[idioma occitán|occitán]]).
*''[[Catedra]]''.
*''[[Catedral]]'' (historicament muito menos emplegada que [[seu (edificio)|seu]]).
*''catolico''
*''[[Clerigo]]''
*''[[Coro]]''.
*''[[Diablo]]''/''[[diaple]]''.
*''[[Diacono]]''.
*''[[Diocesi]]''.
*''[[Hermita]]''.
*''[[Himno]]''.
*''[[Iglesia]]''/''[[Ilesia (edificio)|ilesia]]''.
*''[[Mago]]''.
*''[[Mártir]]''.
*''Marturiar''.
*''[[Misterio]]''.
*''[[Monesterio]]''.
*''[[Palabra]]''.
*''[[Papa de Roma|Papa]]''.
*''[[Paradiso]]''.
*''[[Parroquia]]''.
*''[[Pascua]]''.
*''[[Patriarca]]''.
*''[[Profeta]]''.
*''[[Sabado]]''.
*''[[Salmo]]''.
*''[[Scisma]]''
*''[[Sinoga]]''
*''[[Zelo]]''.

D'entre estos ''Parrohecia'' se presenta en a documentación aragonesa como un helenismo culto primerenco ya en [[1176]], pareixiu a la forma ''parroecia'' que ye como o latín prenió este helenismo, y que por un regular se troba en a documentación como ''[[parroquia|parrochia]]''.

Ye de destacar que, d'entre estos helenismos, os que acaban en ''-sis'' son ''[[Apocalipsi]]'', ''[[Chenesi]]'' y ''[[Diocesi]]'' ya en [[aragonés medieval]].

=== Helenismos medievals ===

A introducción d'helenismos continó dimpués d'a [[caita de l'Imperio Romano]], en o periodL'[[Imperio Bizantín|bizantín]], pero luego deixoron d'estar entradas directas dende o griego bizantín y encomenzoron a estar helenismos plegaus a traviés de complexas cadenas de transmisión mediterranias entre as luengas d'os mariners, comerciants y guerrers d'a [[mar Mediterrania]] de diferents oríchens: [[idioma arabe|arabe]], luengas d'Italia, ([[Idioma ligur|ligur]] y [[idioma veneciano|veneciano]] sobre tot), [[idioma catalán|catalán]] y [[luengas galorromanicas]].

==== Helenismos d'orichen bizantin ====

Dende tiempos d'o [[Baixo Imperio Romano|Baixo Imperio]] ya bi heba comunidaz orientals [[griegos antigos|griega]]s u sirianas dedicadas a actividaz comercials en os puertos maritimos y fluvials d'a [[Hispania Tarraconense|Tarraconense]], sobre tot en [[Tortosa|Dertosa]] y [[Tarragona|Tarraco]]. Estas comunidaz comerciaban con [[seda]], [[lino|lin]], [[vori]], [[papiro]], [[cotón]], [[vidre]], [[purpura]] y [[especia]]s con o norte d'[[Africa]] y a [[Mediterrania oriental]], y tamién yeran establidas en [[Narbona|Narbo]] y en ciudaz d'as provincias meridionals d'[[Hispania romana|Hispania]].

Las comunidaz orientals griegas y sirianas continoron existindo y recibindo nuevos continchents en tiempos d'o [[reino Visigodo de Toledo]] y bel autor ha quiesto identificar a los profesionals d'a [[moneda]] u ''monetarii'' d'as [[ceca]]s de [[Caesaraugusta]] y atras ciudaz con estas poblacions orientals. En tiempos d'os reis visigodos [[Achila I]] y [[Atanachildo]] y de l'emperador bizantín [[Chustinián I]] o sud d'a [[Peninsula Iberica]] se convertió en a [[provincia de Spania]] d'este imperio, continando a presencia y a plegada de griegos por o menos en o sud d'a peninsula. A presión musulmana en as provincias bizantinas d'Africa a mitat d'o [[sieglo VII]] fizo que plegasen refuchiaus a la peninsula entre os que podebar haber-ie griegos.

En a [[baixa Edat Meya]] i heba presencia de comerciants [[catalans]] y mercenarios catalans y [[aragoneses]] en zonas con [[influencia]] griega como [[Sicilia]] y [[Calabria]], y dica en Grecia. Dende mitat d'o [[sieglo XIII]] os catalans fan mes comercio con a Mediterrania Oriental, y arriban en as costas d'a Peninsula Iberica [[especia]]s, productos medicinals, esclavos [[tartaros]] y determinadas clases de vin. [[Joan Coromines i Vigneaux|Coromines]] observó pa atras luengas que chunto con o comercio mediterranio en a [[Edat Meya]] viachaban palabras arabes como ''benjuí'', ''fustete'' y griegas como ''esmeril'', ''timiana'' que se conoixen con variants primero en textos catalans, dimpués en fuents aragonesas y mes tarde en castellano.

A presencia d'a seu d'a [[Orden d'o Hespital]] en [[Rodas]] trayó t'Aragón o "[[panizo]] negro de Rodas", documentau en [[1631]] en unos fondos aragoneses d'a Orden.

Son palabras documentadas en aragonés medieval u actual y d'orichen probable en o griego bizantín u medieval: 
*''[[Apoticario]]'': deriva d'o latín ''APOTHECARIUS'', forma sufixada de APOTHECA con ''[[sufixo -ario|-ARIUS]]''. En [[aragonés benasqués|benasqués]] se documenta como ''apoticari''. En francés ''apothicaire'' se considera un [[semicultismos en francés|semicultismo]] con una ''i'' analochica con a de ''boutique''; en castellano o cognato ''apotecario'' se considera un cultismo, doblet d'o [[semicultismos en castellano|semicultismo]] ''boticario''.
*''[[Botica]]'', ''[[botiga]]'': presentan actualment en l'[[Alto Aragón]] significaus diferents pero as dos derivan d'o griego ''apothếkê'' con [[itacismo]] propio d'o [[griego bizantín]]. Se documenta en [[idioma catalán|catalán]] como ''botiga'', en [[idioma occitán|occitán]] como ''botiga'' u ''botica'', y en francés como ''boutique'', que se considera como un [[helenismos en occitán|helenismo transmeso por l'occitán]]. En [[idioma francés|francés]] orichinariament yera o local a on que un artisán treballaba y vendeba a suya [[mercadería]]. En castellano se considera que ''[[botica]]'' ye un [[semicultismos en castellano|semicultismo]]. Ye posible que se tracte d'una confluencia de trasmisions: podió haber una entrada de voces galorromanicas tipo ''botica''/''botiga'' con significau de local comercial, pero a existencia de [[gremio|corporacions gremials]] d'apoticarios en a [[baixa Edat Meya]] podió influir en que se fixás una forma semiculta ''botica'' especifica pa as [[farmacia]]s antigas. A denominación [[latín medieval]] ''APOTHECARIUS'' d'o gremio se reflecta en luengas romances (port y cast ''boticario'', arag ''apoticario'', cat ''apotecari'', occ ''aboticaire'' y fr ''apothicaire''), eslavas (''apotekar'', ''aptekarza''), y chermanicas (''apotheker'', ''apdikter''). Estas denominacions tienen paralelos con as denominacions d'as [[farmacia]]s en as luengas eslavas (''apoteka'' u ''apteka''), y antesmás en luengas chermanicas. 
**''[[Botica]]'' presenta o significau restreito de [[farmacia]] en as [[dialectos de l'aragonés|parlas altoaragonesas]] presentando a mesma realidat que en castellano actual, manimenos una frase de "''[[Vidas semblants]]''" amuestra que antes mas tenió un significau mes amplo en linia con lo documentau pa o francés ''boutique'': ''se sobrenombraua cuchellero porque auie grant **botica** & muchos esclauos que labrauan la dicha arte'' Antiparte, o [[DLE]] amuestra un significau de botica como ''tienda de mercader'' en [[castellano d'Aragón]].
**''[[Botiga]]'': en as parlas altoaragonesas se documenta sobre tot en a [[aragonés oriental|mitat oriental]] de l'[[Alto Aragón]] con un significau de local comercial rustico en a planta baixa d'una casa a on que se vende una mercadería. Se troba o significau de local de treballo artisanal en a traducción aragonesa de ''[[Vidas semblants]]'': ''fue a una **botiga*' de vn barbero*. 
**[[Carcaix]]*: deriva de lo francés *carquois*, que se remonta a lo griego bizantín *tarkasion*, un persismo derivau de *terkech*. Documentau con plural en *-os* en lo lexico comercial de lo sieglo XV (*carcaxos*).
**[[Esmeril]]* / *[[asmeril]]*: plegau a traviés d'o catalán *esmerill*, adaptación d'o griego σμύρις (smyris).
**[[Examet]]*: deriva d'o griego εξαμιτος (*examitos*). Encara que bel autor considera que lo han transmeso as luengas galorromanicas, d'acuerdo con Coromines o feito que tienga *x* en castellano antigo fa dificil explicar que siga una adaptación dende *samit* que tiene *s-*, y proposa que siga un mozarabismo.
**[[Galera]]*: ye un helenismo transmeso en ambients mediterranios a muitas luengas occidentals. Orichinariament se deciba *[[galera|galea]]*, pero evolucionó en aragonés ta *[[galera]]* seguindo a mesma tendencia que o galicismo *[[chaminera]]*.
**[[Mostaixa]]*: galicismo d'emplego local en chistabín, proviene d'a palabra griega bizantina *mustaki*, que entró en l'italiano a traviés d'o venecian convertindo-se en *mostaccio*, y en francés cuan a campanya italiana de Carlos VIII convertindo-se en *moustache*.
**[[Sendiello]]*/ *[[cendal]]*: deriva de l'occitán *sendal*, evolución d'o latín *SINDON* u *SINDŌNIS* con cambio de sufijo, adaptación d'o griego σινδών (*sindôn*) u "indio", "d'a tierra de Sind".
**[[Tapit]]*: en catalán y aragonés medieval existió a palabra *tapit* d'o mesmo orichen que o francés *tapis* en una forma itacista de *TAPETION* propia d'o griego bizantín. A palabra *[[tapete]]* ye relacionada etimolochicament con *tapit* pero no presenta itacismo y se remonta a una fase anterior.
**[[Timiana]]*: un incienso.
**[[Tío]]*, *[[tía]]*: ye un helenismo que s'ixemenó en tiempos d'as comunidaz griegas que bi heba en o reino Visigodo y a provincia bizantina de Spania. Pa Sant Isidoro *thius* encara yera una palabra griega. En ixos tiempos *thius*, *thia* substituyoron a los latinos *AVUNCULUS*, *AMITA* y atros.
**[[Tión]]*: forma sufixada con *[[sufixo -ón|-ón]]* derivada de l'anterior.

#### Helenismos transmesos por l'arabe

L'arabe prenió conceptos y palabras d'a cultura clasica y las transmitió a los idiomas que se charraban en a suya aria d'influencia, como l'aragonés.
**[[Roz]]* deriva de l'algarabía *arráwz* y de l'arabe clasico  أرز (*’arúzz*) u رز (*rúzz*), helenismo que se remonta a *ORYZA*.
*Alquimia: deriva de l'algarabía *alkímya* y de l'arabe clasico *kīmiyā[']*, helenismo que se remonta a χυμεία (*chimeia*), mescla de liquidos.
**[[Zafanoria]]* y *[[cenoria]]* se remontan a formas dialectals arabes de Berbería como *sennāriya*, *sefnnāriya*, que derivan d'una forma dialectal mes arcaizant *isfannāriyya* a on que se veye millor a relación con o griego *staphyllînos*.

#### Cultismos helenicos en aragonés medieval
En aragonés medieval ye de destacar o helenismo culto u cultismos d'orichen griego en a documentación churidica. Muitos d'estos helenismos provienen d'o latín medieval u d'o latín tardano, y son helenismos latinizaus. Muitos d'estos helenismos cultos tienen una presencia mes antiga en Aragón que en Castiella, por estar a Corona d'Aragón mes ubierta a lo internacionalismo cultural d'a baixa Edat Meya y por tener relacions con o sud de Francia, Peninsula Italica y Sicilia.

Un caso primerenco ye *[[ápoca]]*, "carta de pago", "recibo" en aragonés medieval, que entró como helenismo en o latín en tiempos de Chustinián I y que se documenta en catalán en 1342 y en siciliano en 1433. En o cartulario d'a Badía de Nuestra Sinyora de Rueda d'Ebro se puede leyer *dilatorio* y *perentorio* en 1370, *criminal* en 1385, *litigio* en 1390 y *prorrogar*, *prorrogación* 1370 en toz casos muito antes que as calendatas que cuaterna Coromines en luengas güegants. Curioso ye o uso d'o verbo *achunchir* en 1370:

Atros helenismos primerencos d'a documentación churidica aragonesa son:
**Anomalo* (en os documentos de Sastago en 1366, present en o *Diccionario de Autoridades* en 1726)
**Hemologar*  (1591 seguntes Frago pero ya en Oliet en 1332 se documenta *emologaran*) / *omologar* (Zaragoza, 1370) /*omolugar* (Zaragoza, 1370) /*amologar* (1437). Dica 1734 no se documenta *homólogo* en castellano.
**Policía* (1414, ordinacions de Zaragoza), con o significau de "gubierno" u "administración".
**Quirografo* (1230, Rueda d'Ebro), con o significau de "obligación contractual de propia man, que Coromines no troba dica o S XVI.

#### Helenismos en a obra d'a escuela Herediana

Entre 1377 y 1396 o Mayestre Mayor de Rodas, seu d'a Orden d'o Hespital, yera l'aragonés Chuan Ferrández d'Heredia, con gran conoixencia d'o griego. Chuán Ferrández d'Heredia creyó una escuela de traductors d'obras clasicas en a que l'aragonés escrito yera plen d'helenismos. Ixos helenismos (muitos d'ellos antroponimos y toponimos referius a la Helada y Imperio Bizantín) por un regular proveniban d'o griego bizantín, y en manifestaban os cambios foneticos:
*Yodización de ει , οι , η e υ en *Amasia*, *Chirovacus*, *Artasira*, *Gortini*.
*Cambio de αι ta /e/: *calogrea*, *chiéstora*.
*Consonantización d'o segundo elemento d'os diftongos: *Efcaíta*, *Elefterio*.
*Labiodentalización de β : *Teófovo*, *vita*, *Verria*.
*Sonorización d'oclusiva dimpués de nasal: *Condostéphano*, *Ínghiro*.
*Aferesi vocalica y silabica: *Caumeno*, *[[Salonica|Saloniqui]]*, *[[Panofrichia|Panofrigia]]*.
*Apocope: *tapite*, *parapinaqui*.
*Cierre d'o en silaba tonica: *[[Fucá]]*, *Vugá*

Curiosament beluns d'estos cambios son tamién cambios propios d'a fonetica aragonesa, (como a sonorización dimpués de nasal) u o cambio de ai ta /e/, y por atra parte o diftongo *au* os escribas aragoneses ya lo escribiban en latín a vegadas como *af*, (*Mont Algaraf*, *Olocaf*, etc..).

En os casos que no se veyen as solucions neogriegas son palabras griegas mes antigas pasadas a traviés d'o latín: *Diomedes*, *Nicomedia*.

En *Iberia*/*Iviría* y *Eraclea*/*Iraclia* s'ha dito que alternan as solucions neogriega y latina, pero talment ixo reflecte a poca conoixencia de l'aragonés charrau por parte d'a filochía clasica  u tradicional, que desconoix que en aragonés se puet desfer l'hiato zarrando a *e* en palabras esdruixulas: *Cesario*, *Nuclio*, *Aria*. *Iraclia* puet estar l'adaptación a la fonetica aragonesa, de *Eraclea* esdruixula y con hiato.

A traviés d'o griego arriboron en l'aragonés d'Heredia arabismos d'a parla de Siria como *masarapo*, *mesarapo*, presents tamién en griego moderno, albanés, bulgaro, serbocroata, rumano, italiano y dica occitán.

### Helenismos en aragonés moderno
Dende que a luenga escrita en Aragón se castellanizó de tot en zaguerías d'o sieglo XV y principios d'o sieglo XVI l'aragonés quedó como una luenga popular con lexico asociau a las actividaz productivas d'a vida cotidiana, palabras patrimonials en a suya mayor parte. Os helenismos yeran obsoletos, y o lexico culto se preneba d'o castellano u d'o francés cualsiquiera que fuese o suyo orichen, (griego, latín, etc...).

En a normalización de l'aragonés, que pasa por fer servir l'aragonés en contextos cultos ye menester fer servir o lexico d'ixos contextos, que a sobén provién d'o griego. A fonetica d'os helenismos en as luengas romances no ye guaire diferent, y no ye problematico introducir *[[cefalopodo]]* u reintroducir *anomalo*. Ye posible veyer escritos os nombres d'as ciencias derivaus d'o griego *LOGIA* con aragonesizacions incorrectas con *[[xeada]]*, ignorando as fuents medievals on s'escribiba con *g* (*astrología*, *astrologiano*, *teología*), pa representar a *ch*.

### Adaptación morfolochica
Os helenismos remataus en *-sis* u *-xis* s'adaptan en aragonés sin a *-s* final (*[[dosi]]*, *[[tesi]]*, *[[crisi]]*, *[[sintaxi]]*), por representar un problema morfolochico que sigan singulars y rematen en *-s* u que faigan un plural adibindo -es a la terminación *sis*. Cualques helenismos como *[[analisi]]* y *[[paralisi]]* perdioron a vocal final orichinando *[[analís]]* y *[[paralís]]*.

## Referencias

## Bibliografía
* Fernando Blas Gabarda y Fernando Romanos Hernando, *[[Diccionario Aragonés: Chistabín-Castellano]]*; Gara d'Edizions. Zaragoza, 2008. ISBN978-84-8094-061-0
* Ángel Ballarín Cornel: *[[Diccionario del Benasqués]]*, Zaragoza, 2ª ed (1978).
* José Antonio Saura Rami: *[[Elementos de fonética y morfosintaxis benasquesas]]*, Zaragoza, Gara d'Edizions-Institución Fernando el Católico (2003).
* Rafael Lapesa: *[[Historia de la lengua española]]*. Editorial Gredos (1981).
* Chuan Zonaras: *[[Libro de los Emperadores]] (Versión aragonesa del compendio de historia universal patrocinada por Juan Fernández de Heredia)*. Larumbre Clásicos aragoneses.
* Juan A. Frago Gracia: *El helenismo culto en la documentación jurídica aragonesa: un nuevo camino para la historia del léxico español*. A.F.A, XXVI-XXVII. 1958.
* Fernández González, J.R.: *Gramática histórica provenzal*. Universidat d'Oviedo, 1985.
* François de La Chaussée: *Noms demi-savants (issus de proparoxytons) en ancien français*. Volumen 1 de *Publications du Centre de Recherches Anglo-Normandes: Series extra*: Editor: Presses Université du Mirail, 1988. ISBN 2858160899, 9782858160891.
* Jacqueline Picoche, Jean-Claude Rolland: *[[Dictionnaire étymologique du français]]*. Dictionnaires Le Robert, 2009. ISBN 2849024244, 9782849024249.

## Se veiga tamién
*Helenismos.
*Cultismos en aragonés.
*Semicultismos en aragonés.